**Betzy Akersloot-Berg** også **Betzy Rezora Berg** (født 16. desember 1850 i Aurskog, død 18. desember 1922 i Vlieland i Nederland) var en norsk-nederlandsk maler.

Familie og oppvekst
-------------------

Hun var datter av Caspar Berg (1828–1914) og Bærtha Nordbye (1829–1912), og født inn i et tradisjonelt 
bondemiljø i Aurskog i Akershus. Hennes far hadde tatt et utradisjonelt valg og blitt forretningsmann. Noen år etter Betzys fødsel flyttet familien til Christiania, hvor hun vokste opp.

Sykepleier og misjonær
----------------------

Hun utdannet seg først til sykepleier, og arbeidet som kombinert sykepleier og misjonær blant samene i Finnmark i flere år.

Kunstner
--------

Da hun returnerte til Christiania begynte hun å ta undervisning ved Den kgl. Tegneskole og fikk opplæring av arkitekt Wilhelm von Hanno. Hun kopierte under Peder Cappelen Thurmann, fikk en kort periode opplæring hos Frits Thaulow inntil hun fikk plass som elev hos Otto Sinding. I stor grad malte hun i tillegg på egen hånd, direkte etter naturen.

Da Sinding flyttet til München fulgte hun etter og fortsatte å male hos han. Under en studiereise til Wien fikk hun se bilder av marinemaleren Hendrik Willem Mesdag, en nederlandsk maler og ved en tilfeldighet møtte hun han og familien i 1885. Møtet medførte at hun flyttet til Nederland og malte hos ham.

I 1893 giftet hun seg med visekonsul Gooswenius Gerardus Akersloot og tre år senere kjøpte ekteparet «Tromp's Huys» på øya Vlieland hvor de ble boende resten av livet. Huset er i dag museum og stiller ut malerier av Akersloot-Berg.

I mange år reiste Akersloot-Berg og ektefellen til Norge en gang i året hvor hun malte langs hele kysten. Hun skildret havet i all slags vær.

Gallerier og museer
-------------------

I tillegg til på Museum Tromp's Huys, som er opprettet i Betzy Akersloot-Bergs og ektemannens bolig på Vlieland, finnes kunsten hennes i flere samlinger; ved Nasjonalgalleriet i Oslo, Stavanger faste galleri, Nordnorsk Kunstmuseum, Nasjonalmuséet i Stockholm, Helge Væringsaasens samling på Glomdalsmuseet i Elverum, og i Frans Hals Museum i Haarlem.

Bøker
-----

Betzy Akersloot-Berg er omtalt i Anne Wichstrøms bok *Kvinneliv, kunstnerliv : kvinnelige malere i Norge før 1900* og i 1997 skrev Brit Bell sin hovedoppgave med tittelen *Betzy Rezora Akersloot-Berg (1850-1922) : kvinne og kunstner*.

Billedgalleri
-------------

* Akersloot-Bergs atelier på Vlieland, 1914Akersloot-Bergs atelier på Vlieland, 1914
* Kystlandskap fra 1879Kystlandskap fra 1879
* Fra Lofoten, før 1923Fra Lofoten, før 1923
* Noordzeestrand før 1923Noordzeestrand før 1923
* Rocky Coast før 1922Rocky Coast før 1922

Referanser
----------

1. ↑   Berg, Betzy Rezora, «Betzy Rezora Berg»[Hentet fra Wikidata]
2. ↑   Artists of the World Online, oppført som Betzy Rezora Akersloot-Berg, AKL Online kunstner-ID 10050816[Hentet fra Wikidata]
3. 1 2   Norsk kunstnerleksikon, Norsk kunstnerleksikon ID Betzy\_Akersloot-Berg, besøkt 9. oktober 2017[Hentet fra Wikidata]
4. 1 2   KulturNav, KulturNav-ID 49385dc8-8f33-4d04-91c1-c0b1d585ae24, besøkt 9. oktober 2017[Hentet fra Wikidata]
5. ↑   Biografisch Portaal, «Betzy Rezora Berg», Biografisch Portaal number 70601256[Hentet fra Wikidata]
6. ↑   RKDartists, rkd.nl, besøkt 23. august 2017[Hentet fra Wikidata]
7. 1 2 3 4 5  Betzy Akersloot-Berg fra *Norsk kunstnerleksikon*
8. 1 2  Betzy Akersloot-Berg Arkivert 4. mars 2016 hos Wayback Machine. fra den norske ambassaden i Haag
9. ↑  Joomla!. «Museum Tromp's Huys». *www.trompshuys.nl*. Besøkt 1. mars 2017.
10. ↑  «Elverum kommunes kunstsamling - Glomdalsmuseet». *glomdalsmuseet.no* **(norsk)**. Besøkt 1. mars 2017.
11. ↑  «Katalognr. 11: Berg, Betzy Rezora. F. Urskog, 16. desember 1850. Marinemalerinne. "Seilbåter til havs"». *Elverum kunstgalleri: Helge Væringsaasens samlinger*. Elverum: Elverum kunstgalleri. 1957.

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Prabook **·** BIBSYS **·** Geni **·** VIAF **·** GND **·** LCCN **·** ISNI **·** SUDOC **·** BPN **·** ULAN **·** KulturNav
 |